10. klase

1. modulis: Plaukstošas personības

Tēma: Kas es esmu? Kāds es esmu?

1. nodarbība – Kas es esmu?

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kā citi redz mani, cik tas var būt atšķirīgi;
* kādi ir kopējie nosacījumi ikviena cilvēka pilnvērtīgai esamībai;
* ka cilvēka izpratne dažādās sabiedrības un kultūras var būt atšķirīga;
* vai ir un kas tieši ir cilvēka nemainīgā daļa, dziļākā sava “es” apziņa.

***Skolēnam pilnveidojas morālie ieradumi:***

* meklē atbildes uz pašizziņas jautājumiem - veidojot apdomības tikumu;
* brīvi un patstāvīgi domā, salīdzina, meklē kopīgo un atšķirīgo dažādās izpratnēs par cilvēku, attīstot kritisko domāšanu;
* iepazīst dažādas koncepcijas par cilvēku - izkopjot toleranci pret dažādiem viedokļiem un piederības izjūtu pasaules kultūras telpai;
* analizē dažādas koncepcijas un meklē atbildes uz izvirzītajiem jautājumiem, kā arī pilda uzdevumu grupās - izkopjot mērķtiecību, sevis apzināšanos un sadarbības prasmi.

**Lielie jautājumi:**

*1) Kas ir cilvēks?*

*2) Kas atšķir cilvēku no dzīvnieka?*

*3) Kas cilvēkā ir paliekošs, būtisks, kas mainīgs, pārejošs?*

***Ziņa skolēnam:***

- Cilvēku izprast nav vienkārši. Cilvēkā ir daudz dimensiju.

- Cilvēks nav vientuļa sala, viņš nevar izveidoties bez citiem.

- Cilvēku īpaši raksturo brīvība, sirdsapziņa, kultūra un sabiedriskums.

**Atslēgvārdi:** pašizziņa, daba, kultūra, sabiedrība, valoda.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | cilvēka cieņa, brīvība, valoda, daba atbildību par sevi | patiesība, misija, zināšanas |
| Tikumi | gudrība, solidaritāte, līdzcietība, tolerance | apdomība, kritiska spriestspēja, pašiedziļināšanās, empātija, sadarbīgums, atvērtība jaunajam |

**Mācību materiāli:**

* *PowerPoint* prezentācija

Mācību aktivitātes

[Šī nodarbība iecerēta šādā sadalījumā: Kā mani redz citi? (ierosme) 1. aktivitāte. Kas cilvēku atšķir no dzīvnieka? 2.aktivitāte. Vai cilvēks var iztikt bez citiem? 3. aktivitāte. Kas manī ir paliekošs un kas mainīgs?]

Ierosme. Kā mani redz citi? (ieteicamais laiks 12 - 15 min.)

**[2. slaids]** Skolēni sadalās grupās pa 4-6 cilvēkiem. Skolotājs skolēniem saka, ka katram būs jāasociē kāds klasesbiedrs no grupas ar kaut ko no dabas: tas var būt dzīvnieks, koks, dabas aina, dabas parādība, dabas process... jebkas no dabas. Asociācijai jābalstās galvenokārt uz aprakstītā cilvēka būtiskajām personības iezīmēm, rīcības veidu, raksturu vai tml., nevis ārējo izskatu (kaut arī tas nav aizliegts). Asociācijai jābūt radošai.

Tad katrs izvēlas savu ‘aprakstāmo’ cilvēku: jebkurš sāk pirmais (piem., Jānis), izvēlas kādu (piem., Annu), tad Anna izvēlas kādu citu utt. Galvenais – katrs domā par kādu citu, un par katru cilvēku domā tikai viens no grupas. Nedrīkst sevi aprakstīt. Neviens nepaliek neaprakstīts, neviens nepaliek bez aprakstāma cilvēka. Skolotājs drīkst arī būt kādā grupā kā dalībnieks.

Tad tiek dota vismaz viena minūte, lai klusumā radoši asociētu savu ‘aprakstāmo klasesbiedru’ būtisko īpašību ar dabas reāliju.

Pēc tam pēc kārtas katrs stāsta (vai attēlo) vienā minūtē savu dabas parādības asociāciju ar aprakstāmo cilvēku un pamato asociācijas būtību - kāpēc tika izvēlēta tāda dabas parādība, lai aprakstītu klasesbiedru, ar kādu būtisko personības iezīmi tā saistās un kāpēc. Pamatojumam jābūt īsam, labvēlīgam. Jābrīdina skolēni, ka asociācija nedrīkst būt aizskaroša.

Kad visi ir runājušies, grupā vai kopā ar visu klasi var brīvi turpināt diskusiju – vai Tevi pārsteidza tas, ar ko tevi asociēja? Vai biji domājis iepriekš par šādu asociāciju? Vai tam piekrīti? Vai Tevi pārsteidza īpašības, ko klasesbiedrs uzskatīja par būtiskajām, aprakstot tevi?

Beigās skolotājs uzsver to, ka ir vērts ieklausīties citu cilvēku (klasesbiedru, ģimenes locekļu) labvēlīgā viedoklī par sevi, tā ir bagātinoša pieredze.

1. aktivitāte. Kas atšķir cilvēku no dzīvnieka? (Ieteicamais laiks 5 – 8 min.)

**[3. slaids]** ***1. solis.***Kas raksturīgs cilvēkiem?​

*Uzdevums.* Skolēni raksta tabulā, kas ir a) cilvēkiem un b) dzīvniekiem ir atšķirīgs, kas ir c) kopīgs dzīvniekiem un cilvēkiem.

Skolotājs slaidā parāda tabulas uzbūvi. Pēc tam, kad skolēni piedāvāja savus variantus, tad parāda tabulas aizpildījumu.

* Cilvēkam raksturīgi: abstrakcijas spējas, morālā apziņa, iztēles spēja, prasme radīt rīkus citu rīku darināšanai, sarežģīta sabiedrības uzbūve, valoda, spēja pārveidot vidi, mazāk instinktu, vairāk brīvības. (Ja ir laiks, var diskutēt vai cilvēks ir tikai dabas un/vai kultūras un sabiedrības ieprogrammēts (determinēts), vai drīzāk vismaz daļēji brīvs.)
* Dzīvniekam raksturīgi: Spēja izdzīvot, pielāgoties videi, instinkti, vairošanās spēja, spēja sazināties, signalizēt par vienkāršām problēmām, empātija pret savas grupas locekļiem, spēja atcerēties ierobežotā laikā un apjomā.
* Abiem raksturīgi: Ķermenis, instinkti, spēja reaģēt uz kairinājumiem, vairoties, sazināties, zināma empātija (īpaši augstākajiem zīdītājiem un putniem).

Jautājums par to, vai cilvēks ir vairāk līdzīgs vai atšķirīgs no dzīvnieka, var palikt atvērts, līdz galam neatbildēts.

[4. slaids] *2. solis.* Kas raksturīgi cilvēkiem? Var izmantot materiālus par cilvēkiem, kuri nav saņēmuši cilvēku sabiedrības atbalstu bērnībā: animācijas vai mākslas filmas par savvaļas bērnu “Maugli” vai Redjara Kiplinga “Džungļu grāmatu”; filmiņu “Viktors” no Francijas (nonāca mežā ap 12 gadiem); viņiem vai nu nesanāk izdzīvot, vai arī ir problēmas mācoties runāt un pilnvērtīgi iekļauties sabiedrībā.

Mākslas filma par Maugli: <https://www.youtube.com/watch?v=OVBjPpUlQrE> (Filmas treileris 2 minūtes un 42 sekundes atgādina par šo un par citām jau redzētajām filmām. Skolotājs var īsi atgādināt sižetu. Visu filmu noskatīties ieteicams mājās.)

[5. slaids] *Skolotājs var izstāstīt viduslaiku leģendu.* Par vācu valdnieku Frīdrihu II Štaufenu viduslaikos ir saglabājies nostāsts, ka viņš vēlējies izdarīt eksperimentu un pavēlējis nodalīt grupu pavisam mazu bērnu (zīdaiņu), kuriem nebija vecāku. Valdnieks devis uzdevumu šos bērnus kopt, barot un ārstēt, bet nerunāt ar viņiem, lai uzzinātu “kāda ir cilvēku pamatvaloda?” Eksperimenta rezultātā visi bērni esot nomiruši.

Atstāstot šo stāstu, skolotājam jāvērš skolēnu uzmanība uz to, ka šajā gadījumā fiziski šiem bērniem nekā netrūka. Turklāt viņiem bija arī pieejama sabiedrība: viņi paši un aprūpētājas, kuras tos uzturēja. Tomēr eksperiments izgāzās, jo bērni nedzirdēja cilvēka valodu, viņiem arī neveidojās sociālas iemaņas, viņi neizjuta mīlestību. Skolotājs var izteikt poētisku ideju un piedāvāt skolēniem padomāt, ka varbūt cilvēku pamatvaloda ir mīlestība. Gudrais, bet nežēlīgais valdnieks Frīdrihs II. par to neiedomājās.

Secinājums - tikai ar sabiedrības klātbūtni un fizisko vajadzību apmierināšanu nepietiek, lai kļūtu par cilvēku. Nepieciešams vēl kaut kas. Kas tieši? Atbilde uz šo jautājumu turpinājumā - 2. aktivitātē.

2. aktivitāte. Vai cilvēks var iztikt bez citiem? (ieteicamais laiks 8 - 10 min.)

[6. slaids] UZDEVUMS pamēģināt ar jautājumiem un atbilžu meklējumu palīdzību nonākt pie atziņas, ka cilvēks nevar iztikt bez sabiedrības, dabas un kultūras. Tās varētu nosaukt par 3 cilvēku veidojošām dimensijām.

*Aktivitātes apraksts:* Skolotājs ar skolēniem apspriež jautājumus: Bez kā nevar iztikt neviens cilvēks? Kas ir tas, kas mūs padara par cilvēkiem?

Skolotājs slaidā parāda tabulas uzbūvi. Pēc tam, kad skolēni piedāvāja savus variantus, tad parāda tabulas aizpildījumu par katru jautājumu.

1. Uz jautājumu - “bez kā mēs nevaram iztikt (fiziski)” - paredzamās atbildes: bez ēdiena, ūdens, elpošanas (gaisa), bez miega, bez atpūtas, bez kustībām (tas viss veido fizisko veselību). Taču tas vēl nepadara mūs par cilvēkiem (Redjarda Kiplinga pasaka par Maugli (“Džungļu grāmata”) ir autora skaista fantāzija, lielisks bērnu literatūras paraugs, bet neatspoguļo realitāti: izaugt dzīvnieku barā un kļūt par cilvēku visticamāk nav iespējams).
2. Uz jautājumu, “kas veido mūs par cilvēkiem - saprātīgām, apzinīgām, domājošām būtnēm”- paredzamas atbildes: vecāki, kuri iemāca runāt, bērnu dārzs, skolas, masu mediji, plašāk - sabiedrība..
3. Uz jautājumu, “kas tieši ir tas, ko sabiedrība (vecāki, skola) iemāca” - paredzamās atbildes: valoda, zinātne, māksla, mūzika, uzvedības noteikumi, idejas, attieksmes, kas veido motivāciju dzīvot.

Aktivitātes mērķis ar jautājumu palīdzību apkopot skolēnu viedokļus, un piedāvāt atbildes apvienot - konstatējot, ka viens no veidiem kā apzīmēt visus atrastos cilvēka tapšanai nepieciešamos komponentus, kas jāapgūst ikvienam indivīdam, lai viņš kļūtu par pilnvērtīgu cilvēku - ir nosaukt to visu par KULTŪRU - šī vārda plašākā nozīmē.

[7. slaids] Kopsavilkums: Cilvēks dzīvo trīs dimensijās: dabā, sabiedrībā un kultūrā.

3. aktivitāte. Kas manī ir paliekošs un kas mainīgs? (8 - 10 minūtes)

*Ievads:* Skolotājs var vērsties pie skolēniem ar šādu īsu komentāru: “Dažādās kultūrās ir bijuši atšķirīgi mēģinājumi atbildēt uz jautājumu ”kas es esmu?” Ļaudis jau no senatne ir nodarbinājusi problēma: kāpēc dzīves laikā - mainoties uzskatiem un dzīves vērtībām, novecojot ķermenim - tomēr es sevi uzskatu par vienu un to pašu personu? Indiešu filozofijā mēdz domāt par šo jautājumu izvirzot virkni jautājumu”.

[8. slaids] *Skolotājs var piedāvāt skolēniem padomāt līdzīgi kā to darījuši un dara daļa indiešu:*

“Izmantosim jautājumu secību, kas indiešus ir novedusi pie visai dīvainiem priekšstatiem par to, kas īstenībā es esmu, kas ir mans “es”?

1. Vai uz manu “es” attiecas mans ārējais izskats, drēbes, frizūra, izturēšanās stils? Vai es esmu tas, kāds izskatos?

(Atbildes var būt dažādas, ka daļēji izskatā atspoguļojas manas vērtības, daļēji tas, kas ir populārs modē, aktuāls klases biedru vai draugu vidū. Tomēr nāksies secināt, ka ārējais izskats, lai gan dotajā brīdī visai svarīgs, nav “mans es”, jo - mainoties izskatam - mana “es” apziņa taču nemainās, es palieku tas pats cilvēks..)

1. Vai es esmu mans ķermenis?

(Atbildes atkal var būt dažādas, būtiskākā, ka bez ķermeņa manis vispār nebūtu. Bet, mainoties ķermenim - novecojot, pat zaudējot kādu locekli negadījumā, izkrītot matiem, pilnībā pārveidojoties sejas pantiem, izdarot plastisko operāciju, vairākkārt mainoties visām šūnām, vecajām nomirstot un jaunām šūnām rodoties, - tomēr tiek uzskatīts, ka runa ir par to pašu cilvēku. Pat mūsdienās mainot dzimumu, tiek uzskatīts, ka dzimumu mainījusi tā pati persona. Indiešu domātāji pārdomu rezultātā secinājuši, ka ķermenis, lai gan izšķiroši svarīgs cilvēka pastāvēšanā, tomēr, nav cilvēka “es”, jo - mainoties dzīves laikā ķermenim (turklāt līdz pilnīgai nepazīšanai) - nemainās personas atbildība par savas dzīves laikā pieņemtajiem lēmumiem. Novecošanās, piemēram, neatceļ kredīta atdošanas līgumu. Par izdarītiem noziegumiem, ja tie ir sevišķi smagi, cilvēks tiek tiesāts un saņem sodu pat gadu desmitus pēc izdarītā. Mana “es” apziņa taču nemainās, es palieku tas pats cilvēks - VISĀ DZĪVES LAIKĀ. Tātad - tālāk secina indieši (un lielākā daļa ļaužu visās lielajās pasaules civilizācijās) - cilvēks NAV tikai fiziska būtne...)

1. Vai es esmu manas emocijas un jūtas?

(Atbildot uz šo jautājumu var pārdomāt, ka emocijas - prieks, skumjas, dusmas, garlaicība utt. - bieži mainās, bet es palieku tā pati persona, tas pats cilvēks. Lai gan jūtas, īpaši mīlestība, draudzība ir ļoti spēcīgas un vērtīgas, tomēr pat tās mēdz mainīties. Tomēr cilvēks, kurš tās pārdzīvo, ir un paliek tā pati persona, lai gan varbūt jūtas citādi, sajūt sevi citā kvalitātē.)

1. Vai es esmu manas domas, uzskati?

(Pārrunās var secināt, ka domas, lai gan ir “manas”, tomēr neesmu es pats. Jo domas var mainīties pat daudzkārt vienā dienā. Lai gan tās pieder man, tomēr tās neesmu es pats. Arī uzskati mēdz mainīties, lai gan mazāk strauji. Cilvēks, nomainot pasaules uzskatu vai reliģiju, tomēr paliek tas pats cilvēks, vienīgi ar citiem uzskatiem, citām vērtībām. Tātad - secina indieši - cilvēks nav tikai viņa prāts. Ir pat tik radikāli izteicieni indiešu filozofijā, ka prāts ir līdzīgs “trakam pērtiķiem, ko sakodis skorpions", jo prāts visu laiku rosās, domā, nav mierā, mainās. Bet es palieku viena un tā pati persona, kura domā...)

[9. slaids] *Nobeigums:* “Sevis analīzes rezultāti var būt atšķirīgi. Varbūt manī NAV nekā paliekoša un nemainīga un mans identitātes izjūta ir tikai ilūzija? Tas ir viens no atbilžu variantiem. Bet tas sagrautu visu sociālās atbildības sistēmu.

1) Bieži mūsdienu cilvēki uzskata, ka viņi ir tikai materiālas būtnes, cilvēks tādā gadījumā ir tikai viņa ķermenis. Tam ir savs pamatojums, jo nav droša apstiprinājuma, ka bez ķermeņa cilvēka apziņa varētu pastāvēt. Tomēr tas ir tikai viens no priekšstatiem, kas nav pats izplatītākais cilvēku starpā ne mūsdienas, ne senatnē.

2) Pēc sevis padziļinātas analīzes indiešu filozofi nonākuši pie secinājuma, ka manī ir kaut kāds nemainīgs kodols, kāda pati būtiskākā daļa, kas dzīves laikā nemainās. To viņi apzīmē ar specifisku jēdzienu (ātmans). Ir īpatnējas garīgās prakses kā šo kodolu piedzīvot “tīrā viedā” (viena no šādām praksēm ir joga).

3) Citās kultūrās ir atšķirīgas cilvēka koncepcijas. Senie ēģiptieši, piemēram, uzskatīja, ka cilvēkā ir 4 būtiskas daļas, bet kopumā 12 sastāvdaļas, kas veido ikvienu cilvēku. Eiropas civilizācijā, balstoties uz kristietības pieeju, parasti tiek uzskatīts, ka cilvēkā ir divas būtiski atšķirīgas daļas: garīgā un fiziskā, ka arī ķermenim ir svarīga nozīme cilvēka koncepcijā. Cilvēks tādā gadījumā ir psiho-fizikā būtne...”

Refleksija. (Ieteicamais laiks 2 min.)

**[10. slaids]** Apdomā – kura no šim koncepcijām Tev šķiet pārliecinošākā? Kāda rīcība varētu būt raksturīga cilvēkam, kas turas pie vienas vai otras, vai trešās koncepcijas?

*Secinājumi:* Kā redzams uz vienkāršo jautājumu “kas es esmu?” nav nemaz tik viegli atbildēt. Tas bieži vien ir visas dzīves darbs un uzdevums... Taču apzinoties un izvērtējot dažādās atbildes mēs varam 1) trenēt mūsu prātu un domāšanas spējas, 2) iepazīt pasaules kultūru un filozofisko meklējumu daudzveidību, 3) priekš sevis pamazām noskaidrot atbildi uz šo eksistenciāli svarīgo jautājumu: “kas īsti es esmu?”...

(Skolotājs var piebilst, ka citās stundās varēs apskatīt citus atbilžu variantus uz šo jautājumu un, ka nav jāsteidzas uz reiz pievienoties kādai no atbildēm, bet labāk tās rūpīgi pārdomāt..)

*Nodarbības kopsavilkums:* Cilvēks ir dabas daļa (ar savu ķermeni), vienlaikus pieder pie sabiedrības un kultūras (ar savu apziņu). Cilvēkiem interesē arī jautājumi: kāpēc jādzīvo, kas manī ir paliekošs, kas ir mainīgs, kas ir mans īstais “es”, mans kodols. Uz šāda veida jautājumiem nav viegli atbildēt. Dažādas kultūras un sabiedrības piedāvā dažādas atbildes uz šiem jautājumiem.